Enkuuka ya CBS ekoomyewo omwaka guno 2022, oluvannyuma lw’emyaka 2 nga tetegekebwa.
Enkuuka ya CBS ebadde yasemba okubaayo mu december wa 2019, lw’omuggalo gwa Covid 19 ogwayimiriza ebivvulu n’emirimu emirala gyonna mu 2020 ne 2021.Enkuuka y’omwaka guno 2022 etuumiddwa ‘ENKUUKA VIMBA’ egenda kuggalawo omwaka guno nga 31 December mu lubiri e Mengo.
ENKUUKA VIMBA evujjiriddwa Kampuni entegesi y’ebivvulu eya Luba Events.
Ssenkulu wa CBS FM Omuk. Michael Kawooya Mwebe yatadde omukono ku ndagaano, ate Lubuulwa Moses n’aguteekako ku lwa Luba Events.
CBS etaddewo n’akakiiko okagenda okutegeka Enkuuka Vimba kalulemberwa akulira ebiweerezebwa ku mpewo, Hajji Abbey Mukiibi Nkaaga nga ssentebe.
Amyukibwa Christopher Bajjabayira.
Ba mmemba abalala ye; Saul Katumba, Omumbejja Aisha Nakalema Kabejja, Omuk. Godfrey Male Busuulwa, Patriko Mujuuka, Matovu Fred ne Kiyimba Mark (Dikteta Mark).
Mu nkuuka y’omwaka mwemunaalangirirwa n’Omuzira mu Bazira wa CBS, omuwanguzi wa program Entanda ya Buganda eweerezebwa buli lunaku okuva monday okutuuka friday, ku ssaawa 3:15 ez’ekiro.
Bisakiddwa: Ssendegeya Muhammad. B.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn sun_Latn